29/09/2022
ໃນວັນທີ 29 ກັນຍາ 2022 ເວລາ 08: 30 ໂມງ, ກຳມະບານຮາກຖານ ສູນບໍລິຫານລັດດິຈິຕອນ (ສລດ) ໄດ້ຈັດກອງປະຊຸມເຜີຍແຜ່ເອກະສານກຳມະບານ ແລະ ພິທີສະຫລຸບຜົນການຈັດຕັ້ງປະຕິບັດປະເມີນ ຂໍ້ແຂ່ງຂັນ 05 ເປັນເຈົ້າປະຈຳປີ 2022 ແລະ ແຜນຈັດຕັ້ງປະຕິບັດວຽກງານ ປະຈຳປີ 2023 ຂອງກໍາມະບານຮາກຖານ ສູນບໍລິຫານລັດດິຈິຕອນ, ຂື້ນທີ່ ຕຶກກະຊວງ ເຕັກໂນໂລຊີ ແລະ ການສື່ສານ ຊັ້ນ 04 (ເຂດຮົ້ວ ສນຍ), ໂດຍການ ເປັນປະທານ ຂອງ ສະຫາຍ ປອ ທະວີສັກ ມະໂນທັມ ຄະນະພັກກະຊວງ ເຕັກໂນໂລຊີແລະ ການສື່ສານ, ເລຂາໜວ່ຍພັກສູນບໍລິຫານລັດດິຈິຕອນ, ສະຫາຍ ຄຳຜາຍ ອິນທະຣາ ຄະນະບໍລິຫານງານ ສະຫະພັນກຳມະບານ ກະຊວງ ຕສ, ສະຫາຍ ພູຊະນະ ສິລົງວົງ ປະທານກຳມະບານຮາກຖານ ສລດ, ໂດຍມີຜູ້ເຂົ້າຮ່ວມຈາກຫົວໜ້າໜ່ວຍສະຫະພັນແມ່ຍິງ ສລດ, ເລຂາໜ່ວຍຊາວໜຸ່ມ ສລດ, ມາຊິກກຳມະບານຮາກຖານ ສູນບໍລິຫານລັດດິຈິຕອນ ແລະ ແຂກ ອອ້ມຂ້າງ ກະຊວງ ຕສ ລວມທັງໝົດ ຈຳນວນ 42 ສະຫາຍ.
ໂດຍເນື້ອໃນ ແລະ ລາຍລະອຽດຂອງກອງປະຊຸມດັ່ງລຸ່ມນີ້:
ໃນກອງປະຊຸມ ສະຫາຍ ພູຊະນະ ສິລົງວົງ ປະທານກຳມະບານຮາກຖານ ສລດ ໄດ້ຂື້ນລາຍງານສະພາບການເຄື່ອນໄຫວວຽກງານກຳມະບານ ຮາກຖານ ສລດ ປີ 2022 ແລະ ແຜນຈັດຕັ້ງປະຕິບັດວຽກງານ ປີ 2023 ໂດຍຫຍໍ້ ພ້ອມນັ້ນ ສະຫາຍ ກໍ່ໄດ້ ຕີລາຄາ ກ່ຽວກັບ ການຈັດຕັ້ງປະຕິບັດ ຂະບວນການ ຂໍ້ແຂ່ງຂັນ 5 ເປັນເຈົ້າ ຂອງກຳມະບານຮາກຖານ ສູນບໍລິຫານລັດດິຈິຕອນ ໂດຍອິງໃສ່ ເນື້ອໃນ ແລະ ມາດຕະຖານ 5 ເປັນເຈົ້າ ຂອງສູນກາງສະຫະພັນກຳມະບານລາວ ປະກອບດ້ວຍ:
- ເປັນເຈົ້າການ ຝຶກຝົນຫຼໍ່ຫຼອມ ທາງດ້ານການເມືອງ-ແນວຄິດ
- ເປັນເຈົ້າການ ປະຕິບັດກົດໝາຍ ແລະ ລະບຽບການຂອງລັດ
- ເປັນເຈົ້າການ ພັດທະນາຕົນເອງ ແລະ ການຈັດຕັ້ງ
- ເປັນເຈົ້າການ ປົກປ້ອງສິດ ແລະ ຜົນປະໂຫຍດອັນຊອບທໍາ
- ເປັນເຈົ້າການ ປະຕິບັດໜ້າທີ່ວິຊາສະເພາະ ຢ່າງປະດິດສ້າງ
ໂດຍຈຸດປະສົງຂອງການຈັດຕັ້ງປະຕິບັດຂໍ້ແຂ່ງຂັນ 05 ເປັນເຈົ້າ ກໍ່ເພື່ອເສີມຂະຫຍາຍກຳລັງແຮງ ຂອງສະມາຊິກກຳມະບານ, ກຳມະກອນ ແລະ ຜູ້ອອກແຮງງານ ໃຫ້ມີສະຕິຕື່ນຕົວ, ເປັນເຈົ້າການໃນການພັດທະນາຕົນເອງຢ່າງຮອບດ້ານ ແລະ ຕັ້ງໜ້າເຂົ້າຮ່ວມຈັດຕັ້ງປະຕິບັດແນວທາງຂອງພັກ, ແຜນພັດທະນາເສດຖະກິດ-ສັງຄົມຂອງລັດ ໂດຍຜ່ານຂະບວນການແຂ່ງຂັນ 05 ເປັນເຈົ້າ ຂອງສະຫະພັນກຳມະບານ ແລະ ເພື່ອເຮັດໃຫ້ສະມາຊິກກຳມະບານ, ກຳມະກອນ ແລະ ຜູ້ອອກແຮງງານກຳໄດ້ເນື້ອໃນ, ມາດຖານ, ບາດກ້າວໃນການຈັດຕັ້ງປະຕິບັດຂໍ້ແຂ່ງຂັນ 05 ເປັນເຈົ້າ ແນໃສ່ສ້າງຄວາມເປັນເອກະພາບໃນການນຳພາ-ຊີ້ນຳ, ຊຸກຍູ້, ຕິດຕາມ, ກວດກາ, ປະເມີນຜົນການຈັດຕັ້ງປະຕິບັດ ເນື້ອໃນຂໍ້ແຂ່ງຂັນ 05 ເປັນເຈົ້າ ຂອງສະຫະພັນກຳມະບານ ຕິດພັນກັບການຊຸກຍູ້ສົ່ງເສີມການປະຕິບັດວຽກວິຊາສະເພາະ.
ຈາກນັ້ນ, ສະຫາຍ ຄຳຜາຍ ອິນທະຣາ ຄະນະບໍລິຫານງານສະຫະພັນກຳມະບານກະຊວງ ຕສ, ໂດຍຕາງໜ້າໃຫ້ ປະທານ ສະຫະພັນພັນ ກຳມະບານ ກະຊວງ ກໍ່ໄດ້ໃຫ້ກຽດ ເຜີຍແຜ່ເອກະສານກົດລະບຽບ ແລະ ກົດໝາຍ ຂອງສະຫະພັນກຳມະບານລາວ (ສະບັບປັບປຸງ) ໃຫ້ແກ່ ສະມາຊິກ ກຳມະບານຮາກຖານ ສລດ ໄດ້ຮັບຮູ້, ຕໍ່ດ້ວຍເອກການປັບຂື້ນຄ່າແຮງຂັ້ນຕ່ຳ ຂອງ ສກລ ແລະ ນະໂຍບາຍ ຊ່ວຍເຫຼືອ ແລະ ພັດທະນາ ສະມາຊິກກຳມະບານ ກະຊວງ ຕສ.
ຫຼັງຈາກນັ້ນ, ສະຫາຍ ປອ ທະວີສັກ ມະໂນທັມ ຄະນະພັກກະຊວງ ເຕັກໂນໂລຊີ ແລະ ການສື່ສານ, ເລຂາໜ່ວຍພັກສູນບໍລິຫານລັດດິຈິຕອນ ແລະ ສະຫາຍ ຄຳຜາຍ ອິນທະຣາ ຕາງໜ້າໃຫ້ ປະທານ ສະຫະພັນພັນ ກຳມະບານ ກະຊວງ ຕສ ກໍ່ໄດ້ປະກອບຄຳຄິດຄຳເຫັນ ແລະ ໂອ້ລົມໃຫ້ທິດຊີ້ນຳ ຕໍ່ກັບການເຄື່ອນໄຫວວຽກງານ ຂອງກຳມະບານ ຮາກຖານ ສລດ ປະຈຳປີ 2022 ແລະ ແຜນຈັດຕັ້ງປະຕິບັດວຽກງານ ປີ 2023, ໂດຍໄດ້ໃຫ້ຄຳຍ້ອງຍໍຊົມເຊີຍ ຜົນສຳເລັດ ໃນການຈັດຕັ້ງປະຕິບັດວຽກງານ ໂດຍສະແດງອອກບ່ອນ ສາມາດຍາດແຍ່ງມາໄດ້ເຖີງການຍ້ອງຍໍຕ່າງໆ ຂອງ ກຳມະບານຮາກຖານ ສລດ ເຊັ່ນ: ໄດ້ຮັບໃບຍ້ອງຍໍ ທີ່ໄດ້ມີຜົນງານ ປະກອບສ່ວນເຄື່ອນໄຫວວຽກງານ ການພັດທະນາ ກຳມະບານດີເດັ່ນ ປະຈຳປີ 2021 ຈຳນວນ 9 ສະຫາຍ, ແລະ ຮາກຖານ ກຳມະບານ ພ້ອມທັງ ສະມາຊິກ ກຳມະບານ ສລດ ທັງໝົດ ໄດ້ຮັບການຢັ້ງຢືນ ເປັນກຳມະບານ 5 ເປັນເຈົ້າ ປະຈຳປີ 2021. ແລະ ໄດ້ກ່າວຊົມເຊີຍເຖີງການເຄື່ອນໄຫວ ຈັດຕັ້ງປະຕິບັດວຽກງານ ກອງທຶນສາມອົງການຈັດຕັ້ງມະຫາຊົນ ທີ່ໄດ້ກໍ່ຕັ້ງຂື້ນ ໃນໄລຍະຜ່ານມາ ແລະ ກໍາລັງເຄື່ອນໄຫວຮອດປະຈຸບັນ. ນອກນັ້ນ ສະຫາຍ ເລຂາໜ່ວຍພັກສູນບໍລິຫານລັດດິຈິຕອນ ກໍ່ໄດ້ເນັ້ນໃສ່ ໃຫ້ສະມາຊິກ ກຳມະບານ ຮາກຖານ ສລດ ເອົາໃຈໃສ່ກ່ຽວກັບການຈັດຕັ້ງປະຕິບັດ ຂໍ້ແຂ່ງຂັນ 05 ເປັນເຈົ້າ ແລະ ພ້ອມກັນເອົາໃຈໃສ່ ຕັ້ງໜ້າຜັນຂະຫຍາຍເນື້ອ ໃນດັ່ງກ່າວ ໃຫ້ຕິດພັນກັບການປະຕິບັດໜ້າທີ່ວຽກງານວິຊາສະເພາະ ຂອງຕົນ ຢ່າງເປັນລະບົບ ແລະ ຕໍ່ເນື່ອງ ເພື່ອເຮັດ ໃຫ້ການຈັດຕັ້ງປະຕິບັດວຽກງານ ໃຫ້ໄດ້ຮັບໝາກຜົນ ແລະ ປະກົດຜົນເປັນຈິງ ໃຫ້ຫຼາຍທີ່ສຸດ. ພ້ອມນີ້ ສະຫາຍຍັງໄດ້ຮຽກຮ້ອງມາຍັງສະມາຊິກກຳມະບານທຸກສະຫາຍ ຈົ່ງເພີ່ມທະວີຄວາມສາມັກຄີ ເປັນປຶກແຜ່ນ ພາຍໃຕ້ການນຳພາຂອງພັກ; ເຊີດຊູຄວາມຮັບຜິດຊອບໃນໜ້າທີ່ວຽກງານ ຂອງຕົນ, ມີການຕັດສິນໃຈ ແລະ ອົດທົນເພື່ອຜ່ານຜ່າຄວາມຫຍຸ້ງຍາກນາໆປະການ.
ຫຼັງຈາກນັ້ນ, ສະຫາຍ ປະທານກຳມະບານຮາກຖານ ສລດ ກໍ່ໄດ້ຂື້ນຮັບເອົາການປະກອບຄຳຄິດຄຳເຫັນ ແລະ ການໂອ້ລົມໃຫ້ທິດຊີ້ນຳ ແລະ ໄດ້ໃຫ້ຄຳປະຕິຍານ ວ່າຈະນຳເອົາຄຳເຫັນ ແລະ ທິດຊີ້ນຳໂອ້ລົມ ເພື່ອໄປຜັນຂະຫຍາຍ ການເຄື່ອນໄຫວວຽກງານກຳມະບານ ຮາກຖານ ສລດ ແລະ ຈັດຕັ້ງປະຕິບັດວຽກງານແຜນ ປີ 2023, ແລະ ການຈັດຕັ້ງປະຕິບັດ ຂະບວນການ 5 ເປັນເຈົ້າ ຂອງກຳມະບານຮາກຖານ ສູນບໍລິຫານລັດດິຈິຕອນ.
ກອງປະຊຸມໄດ້ປິດລົງ ໃນເວລາ 12:00 ໂມງຂອງວັນດຽວກັນ.
ຂ່າວໂດຍ:ຊ່ອງດາວ ພົມມະຈັນ.